মিথ্য়া মামলার প্রতিবাদে মালদায় অবস্থান বিক্ষোভ বিজেপি সাংসদের!

ওয়েব ডেস্ক : চাঁচল থানার চত্বরে উত্তেজনা বাড়ছে। উত্তর মালদার (Malda) বিজেপি (BJP) সাংসদ খগেন মুর্মু (Khagen Murmu) গতকাল বিকেল থেকে মিথ্যা মামলা দেওয়ার প্রতিবাদে পলিথিন টাঙিয়ে অবস্থান বিক্ষোভ চালাচ্ছেন। ২০ ঘণ্টারও বেশি সময় অতিক্রান্ত হলেও তাঁকে থানা থেকে সরানোর চেষ্টা চালানো হয়েছে। পুলিশের পক্ষ থেকে জোরপূর্বক পলিথিন খুলে নেওয়ার চেষ্টা করা হলে, বিজেপির এক মহিলা কর্মী গরমে অসুস্থ হয়ে পড়েন এবং জ্ঞান হারিয়ে ফেলেন বলে খবর।

আজ সকাল ১০:৩০ নাগাদ চাঁচল থানার আইসি পূর্ণেন্দু কুন্ডু নিজের অফিসে প্রবেশ করলে বিক্ষোভরত সাংসদ ও কর্মীরা আইসির বিরুদ্ধে ধামসা মাদল বাজিয়ে স্লোগান দেন। আইসির সঙ্গে দেখা করতে না পারায় সাংসদ ও কর্মীরা তীব্র প্রতিক্রিয়া জানান। বর্তমানে থানা চত্বরে র‍্যাফ ও পুলিশ মোতায়েন রয়েছে বলে জানা যাচ্ছে। তবে সাংসদ এখনও অবস্থান থেকে সরে আসতে অস্বীকার করেছেন।

আরও খবর : ৯ বছর পর রাজ্যে এসএসসি পরীক্ষা, কী কী পদক্ষেপ?

সূত্রের খবর, বিষয়টির পেছনে রয়েছে চাঁচল আশ্রমপাড়ায় কয়েক দিন আগে বিজেপির (BJP) পঞ্চায়েত সদস্য প্রসেনজিৎ শর্মা ও আরেক বিজেপি নেতা সুমিত সরকার এবং তৃণমূলের (TMC) যুবনেতা জয়ন্ত দাসের ব্যক্তিগত বিবাদ। সংঘর্ষে উভয় পক্ষের সাতজন আহত হন। এই ঘটনায় প্রসেনজিৎ শর্মা সহ কয়েকজন বিজেপি কর্মী গ্রেপ্তার হন, তবে তৃণমূলের যুবনেতা অধরা রয়েছেন।

জানা গিয়েছে, গতকাল খগেন মুর্মু (Khagen Murmu) থানায় এসে আইসির সঙ্গে দেখা করতে চাইলেও দেখা হয়নি। মধ্যরাতে আইসি থানায় এসেও দেখা করেননি। পরিস্থিতি নিয়ে স্থানীয় জনগণ উদ্বিগ্ন। প্রশাসন পরিস্থিতি নিয়ন্ত্রণে রাখতে কড়া পদক্ষেপ নিচ্ছে। তবে বিজেপি সাংসদ ও কর্মীরা দাবি জানিয়ে বিক্ষোভ অব্যাহত রেখেছেন। এমন পরিস্থিতিতে এলাকার পরিস্থিতি আরও অস্থির হয়ে ওঠার আশঙ্কা করছেন অনেকে।